ועדת העבודה, הרווחה והבריאות, כנסת 18, פרוטוקול מספר 536, 2011-08-01 15:45

חיים כץ: יום שני בשבוע, א' באב, ה-1 באוגוסט 2011.

חיים כץ: אני מתכבד לפתוח את ישיבת ועדת העבודה והרווחה והבריאות.

חיים כץ: הנושא-תקנות התגמולים לנפגעי פעולות איבה (תשלום לאפוטרופוס מגדל שמונה ליתום ששני הוריו נפטרו כתוצאה מפגיעת איבה), התשע"א 2011.

חיים כץ: פרוטוקול 536.

חיים כץ: כן, גבירתי, בואי תסבירי לנו מה קרה בצהריים ולמה אנחנו עכשיו יכולים להתקדם.

נועה בן שבת: היו פה גם כמה תקלות מיחשוביות.

נועה בן שבת: אני מבינה שהן עדיין ממשיכות לצוץ פה ושם משום מה.

נועה בן שבת: זה מה שארע בצהריים.

נועה בן שבת: אני יכולה לדבר קצת על התקנות.

נועה בן שבת: התקנות בעצם מותקנות מכוחה של הוראה בחוק התגמולים לנפגעי פעולות איבה, שמאפשרת לשר לקבוע תשלומים לאפוטרופוסים, לגוף שמונו ליתומים ששני הוריהם נפטרו כתוצאה מפגיעת איבה, תשלומים גם בעד אבדן הכנסותיהם.

נועה בן שבת: אנחנו מדברים על אנשים שקיבלו לחזקתם בצו של בית משפט, לרבות הורים מאמצים, לרבות מי שאימץ את הקטינים, קיבל לידיו יתומים משני הוריהם, שנפגעו מפגיעת איבה.

נועה בן שבת: הרבה פעמים מדובר בבני משפחה, אבל זה לא חייב להיות הקשר הזה.

נועה בן שבת: הם מקבלים את היתומים והם בעצם צריכים להיערך.

חיים כץ: אין קשר לחוק שהעברנו לפני שבוע.

נועה בן שבת: אני הבנתי שאין קשר לחוק.

נועה בן שבת: לפני שבוע כשאתם קבעתם את הזכויות ליתומים, קבעתם שהתגמולים הרגילים נשארים עד גיל 18, והסיבה לכך היתה שמתחשבים בכך שעד גיל 18 הם נמצאים ברשות אותן משפחות שקלטו אותם, שהם האפוטרופוסים המגדלים שלהם, ועל כן בעצם ההטבות היותר משמעותיות ניתנות להם אחרי גיל 18.

חיים כץ: לאורך כל חייהם.

נועה בן שבת: לאורך כל חייהם.

חיים כץ: באות התקנות האלה ומה אומרות?

נועה בן שבת: התקנות האלה באות ואומרות, אנחנו ניתן לאפוטרופוסים המגדלים גמלה.

נועה בן שבת: זה סוג של גמלה.

חיים כץ: קודם כל היום אפוטרופוס בגין היתומים, עד גיל 18 הוא מקבל סכום מסוים?

נועה בן שבת: היום הוא לא מקבל.

נועה בן שבת: הוא מקבל את תגמולי היתומים.

נועה בן שבת: האפוטרופוס מקבל לרשותו את התגמולים שמגיעים ליתומים.

חיים כץ: ומה הוא עושה איתם?

נועה בן שבת: אף אחד לא מנחה אותו בסכומים האלה.

נועה בן שבת: למעשה גם ממה שאני מבינה ממשרד הרווחה, אני מבינה שגם המשפחות האלה בניגוד למשפחות אומנה, הן לא תחת הכרה של משרד הרווחה.

חיים כץ: מקבל אפוטרופוס כסף בגין הילדים.

רון אשכנזי: עו"ד רון אשכנזי מהלשכה המשפטית של משרד הרווחה.

רון אשכנזי: האפוטרופוסים המגדלים לפי התיקון לחוק מ-2008, תיקון 25, הם מקבלים לידיהם את התגמולים שמקבלים היתומים עד גיל 18.

חיים כץ: מה גובה התגמול?

רון אשכנזי: זה בסביבות 4,400 שקלים ליתום, לחודש.

רון אשכנזי: זה התגמולים שמגיעים ליתומים.

רון אשכנזי: מאחר והיתומים הם קטינים, הקטינים לא יכולים לקבל את התגמולים.

חיים כץ: בסוף התקופה הוא מגיש חשבון כמה הוצאות היו לו?

רון אשכנזי: לא.

רון אשכנזי: זה לא אפוטרופוסי רכוש שחייב דיווחים לאפוטרופוס הכללי.

חיים כץ: כל הכסף הולך אליו.

רון אשכנזי: הולך אליו.

רון אשכנזי: אלא אם כן בית משפט מורה משהו אחר.

חיים כץ: זאת אומרת, הוא מקבל אחזקת הילד הזה, 4,400 שקל לחודש.

רון אשכנזי: נכון.

חיים כץ: ואתם באים עכשיו, ומה אתם רוצים?

נועה בן שבת: הם בעצם באים מכוח ההוראה שאומרת שאפשר יהיה לקבוע תשלום חודשי בשל אובדן הכנסתו של האפוטרופוס.

נועה בן שבת: זאת אומרת, האפוטרופוס אומר, אני הייתי זוג צעיר למשל, קיבלתי לרשותי שני יתומים.

חיים כץ: מי זה האפוטרופוס, משפחת אומנה?

רון אשכנזי: זה לא משפחת אומנה.

רון אשכנזי: אפוטרופוס זה שונה ממשפחת אומנה.

רון אשכנזי: אפוטרופוס זה מישהו שממונה כאחראי לצורך העניין על הקטין.

רון אשכנזי: יש לו סמכות לקבוע מה יהיה עם הקטין.

רון אשכנזי: אם הוא צריך לתת לו תרופה, אם צריך לאשפז אותו.

זבולון אורלב: מותר לי להתערב?

חיים כץ: כן.

זבולון אורלב: לפי הניסיון, יש מקרים שבהם זה חבר.

זבולון אורלב: יש מקרים שזה חלק מהמשפחה.

זבולון אורלב: משפחת פוגל שאנחנו נראה אותם בטקס.

חיים כץ: אז הם מפסיקים לעבוד?

זבולון אורלב: חלקם מפסיקים לעבוד.

חיים כץ: עכשיו הוא הולך לקבל עבור כל ילד שהוא מחזיק?

זבולון אורלב: זה הפרנסה שלו, עבור הבגדים, האוכל, רכישת הריהוט שלו.

זבולון אורלב: הוא צריך לקיים את הילד.

חיים כץ: ואסור לו לעבוד.

זבולון אורלב: מותר לו לעבוד, אלא מה, בדרך כלל זה כמה ילדים ואז הם מפסיקים לעבוד.

חיים כץ: מותר לו לעבוד?

זבולון אורלב: מותר לו לעבוד.

חיים כץ: ולהרוויח, עד כמה?

זבולון אורלב: לא יודע.

נועה בן שבת: אין הגבלה.

רון אשכנזי: אין הגבלה.

חיים כץ: אין הגבלה?

רון אשכנזי: אין הגבלה לגבי כמה שהוא ירוויח, אבל בתקנות עשינו מנגנון שאם והיה במידה ובאמת אנחנו רוצים לאפשר להם לעבוד ולעודד אותם לעבוד, לכן ברגע שאפוטרופוס מגדל ממשיך לעבוד, יש הפחתה מהתשלום שישולם לו.

רון אשכנזי: זה הפחתה מאוד שולית.

חיים כץ: אם זה שולית, למה אתם מפחיתים?

רון אשכנזי: אני אסביר לך.

רון אשכנזי: למעשה זה מהווה תחליף להכנסה.

חיים כץ: כמה הולכת להיות אבדן הכנסה בתקנות?

רון אשכנזי: זה מדורג ומאוד רחב.

רון אשכנזי: אי אפשר להגדיר את זה.

נועה בן שבת: הדירוג המוצע פה בתקנות הוא הדירוג שמשתנה לפי מספר היתומים שקלטה המשפחה או אפוטרופוס אחד.

נועה בן שבת: יתום אחד בשנה הראשונה, יקבלו שכר ממוצע בניכוי הפחתה, סכום הפחתה שהוא מחצית מאבדן ההכנסה.

חיים כץ: מה זה אבדן הפחתה?

חיים כץ: שכר ממוצע, 8,000 שקל.

חיים כץ: הלאה.

חיים כץ: בניכוי הפחתה, כמה הפחתה?

רון אשכנזי: עד רבע שכר ממוצע.

חיים כץ: אז עד 2,000.

רון אשכנזי: זה מקסימום ההפחתה.

חיים כץ: מינוס 2,000.

נועה בן שבת: אבל לפי הנמוך, כי יכול להיות שהיא לא עולה על מחצית מההכנסה הקיימת של אותו אפוטרופוס.

חיים כץ: בניכוי הפחתה או אבדן הכנסה בפועל.

חיים כץ: אם הוא הרוויח לפני זה 40,000 שקל לחודש.

חיים כץ: הפסיק לעבוד.

חיים כץ: הוא מקבל 8,000 שקל?

רון אשכנזי: לא.

רון אשכנזי: אם הוא הרוויח לפני שהוא קיבל את היתומים לחזקתו, 40,000 שקל, לפי התקנות הוא יקבל לפי אבדן הכנסתו בפועל, שזה אבדן הכנסה בפועל, שזה ממוצע של שכר שהיה לו לפני כן.

רון אשכנזי: זה עד 4 פעמים שכר ממוצע.

רון אשכנזי: 32,000 שקל.

חיים כץ: למה עד 4 ואתם לוקחים כסף על 5?

חיים כץ: הביטוח לאומי, אתם לוקחים על 9.

רועי קרת: לא מאיבה, אדוני.

רועי קרת: באיבה אין תשלום של דמי ביטוח.

חיים כץ: היום אני משלם ביטוח לאומי על שכר לפי 8 פעמים או 9 פעמים השכר הממוצע במשק.

רועי קרת: במקרים מסוימים, אדוני.

חיים כץ: אני עובד.

רועי קרת: לפגיעה בעבודה, לזקנה, לילדים.

חיים כץ: לזקנה אתה לא נותן לי 9 פעמים השכר הממוצע, ולמילואים אתה לא נותן לי 9 פעמים השכר הממוצע.

חיים כץ: אתה נותן 5 אבל אני משלם 9.

חיים כץ: למה אני משלם עד 9 פעמים ומקבל עד 4?

רועי קרת: זאת שאלה מצוינת, היא רק לא צריכה להישאל בהקשר הזה.

רועי קרת: כשהתיקון הזה עבר, אנחנו התנגדנו לו.

חיים כץ: אמרנו שכר ממוצע 8,000 בניכוי הפחתה או אבדן הכנסה של?

נועה בן שבת: האבדן הכנסה זה חלופה אחרת כמובן.

נועה בן שבת: או השכר הממוצע בניכוי הפחתה או אבדן הכנסה בפועל.

חיים כץ: אבל לא יותר מ-2,000 שקל.

נועה בן שבת: לא.

נועה בן שבת: ניכוי הפחתה הוא לא יותר מ-2,600 שקל, כי השכר הממוצע הוא 8,307 שקל.

חיים כץ: אז איך זה 2,600?

נועה בן שבת: סליחה, אני טעיתי.

נועה בן שבת: 2,076, סליחה.

חיים כץ: אוקיי, מאה אחוז.

חיים כץ: טוב, זה לילד אחד.

נועה בן שבת: זה לילד אחד.

נועה בן שבת: זה בשנה הראשונה שהילד מגיע למשפחה.

חיים כץ: למה אתם לוקחים לו את ה-2,000 שקל?

רון אשכנזי: אני רוצה להגיד מראש משהו.

רון אשכנזי: אני לא שר הרווחה שהגיש את התקנות.

רון אשכנזי: אני בסך הכול הפקיד לצורך העניין, שכתב את התקנות.

רון אשכנזי: התקנות נכתבו בתאום מלא עם המשפחות המגדלות, בהסכמה.

רון אשכנזי: גם העניין הזה של סכום ההפחתה מקובל עליהם.

חיים כץ: זה נכון?

בני ליבסקינד: כן.

חיים כץ: לא כופפו אתכם?

בני ליבסקינד: לגבי ההפחתה כופפו אותנו והגענו להסכמה.

בני ליבסקינד: לפני הדיון הגענו להסכמה על זה.

חיים כץ: כופפו אתכם.

בני ליבסקינד: זה הוכנס עכשיו.

דוד בלוך: והתברר לפני שלושה ימים שזה פתאום צץ.

דוד בלוך: זה לא היה בדיבורים המקוריים.

רון אשכנזי: אני אסביר גם למה זה לא היה בדיבורים המקוריים , אם אדוני ירצה.

חיים כץ: אני לא אוהב את האמרה שלך שאמרת, שזה הגיע בהסכמה מלאה.

רון אשכנזי: זה בהסכמה מלאה.

חיים כץ: באינוס.

רון אשכנזי: לא באינוס, חלילה באינוס.

חיים כץ: תקשיב, אני לא דיברתי איתם לפני.

חיים כץ: לא נפגשתי איתם לפני.

חיים כץ: זו פעם ראשונה שאני רואה אותם היום, אבל זו פעם שנייה שאני רואה אותם בכלל, ולא היתה לי שיחה איתם ולא התכתבות.

רון אשכנזי: הנושא הזה של סכום ההפחתה נכנס לאחר הסיכומים המקוריים עם המגדלים.

רון אשכנזי: אני אסביר גם מדוע.

רון אשכנזי: כל הדיון המקורי איתם היה על כל מי שכרגע לא עובד.

חיים כץ: תגיד לי, אתם הסכמתם לזה?

דוד בלוך: בלית ברירה, כן.

חיים כץ: אתם חיים עם זה?

חיים כץ: תשמע, נשאלת השאלה אם אתם רוצים שאני אעביר את זה היום או שאתם רוצים שאנחנו נמשיך להילחם על זה?

דוד בלוך: אנחנו רוצים שזה יעבור היום.

דוד בלוך: אנחנו חושבים שאפשר להעביר את זה היום בלי ההפחתה.

קריאה: אי אפשר למשוך, זה תקנות.

זבולון אורלב: חוק, הוועדה מוסמכת לקבוע את הנוסח הסופי.

זבולון אורלב: תקנות זה Take it or leave It .

חיים כץ: הוא יכול למשוך את זה בחזרה.

דוד בלוך: אני יודע.

דוד בלוך: זה אתה שאלת את השאלה אם הוא ימשוך או לא, נכון?

רון אשכנזי: אני יכול, אם אדוני רוצה באמת שאני אצא לבדוק.

חיים כץ: תבדוק.

רון אשכנזי: אין בעיה.

חיים כץ: הפסקה חמש דקות.

חיים כץ: אחר צהריים טובים, אנחנו מחדשים את הדיון.

חיים כץ: אנחנו נעבור להקראה ואם יש למישהו הערות, ידבר.

נועה בן שבת: תקנות התגמולים לנפגעי פעולות איבה, תשלום לאפוטרופוס מגדל שמונה ליתום ששני הוריו נפטרו כתוצאה מפגיעת איבה, התשע"א 2011.

נועה בן שבת: בתוקף סמכותי לפי סעיפים 7(ד)(א) ו-21 לחוק התגמולים לנפגעי פעולות איבה, התש"ל 1970, בהתייעצות עם שר האוצר ובאישור ועדת העבודה, הרווחה והבריאות של הכנסת, אני מתקין תקנות אלה פרק א – פרשנות הגדרות 1.

נועה בן שבת: בתקנות אלה אבדן הכנסה בפועל - ממוצע הכנסתו החודשית של האפוטרופוס המגדל ברבע השנה שקדם ליום שבו קיבל לחזקתו קטין יתום בניכוי הכנסתו הקיימת.

נועה בן שבת: "אפוטרופוס מגדל" – אדם שקטין יתום נמצא בחזקתו והוא מונה לאפוטרופוס על גופו או הורה מאמץ לקטין יתום.

נועה בן שבת: "אפוטרופוס מגדל ראשון" – אפוטרופוס מגדל שהוא בן זוג במשפחה מגדלת ואשר יראו אותו כאפוטרופוס מגדל ראשון לצורך קבלת זכויות לפי תקנות אלה, בהתאם לתקנה 2 (ב).

נועה בן שבת: "אפוטרופוס מגדל שני" – אפוטרופוס מגדל שהוא בן זוג במשפחה מגדלת ואשר יראו אותו כאפוטרופוס מגדל שני לצורך קבלת זכויות לפי תקנות אלה, בהתאם לתקנה 2(ב).

נועה בן שבת: "הכנסה קודמת" - לגבי אפוטרופוס מגדל שביום שבו קיבל לחזקתו קטין יתום, היה מבוטח כאמור בסעיף 75(א)(1) לחוק הביטוח, הכנסה שבעדה שילמו דמי הביטוח הלאומי ברבע השנה שקדם ליום שבו קיבל לחזקתו קטין יתום.

נועה בן שבת: לגבי אפוטרופוס מגדל שהיה מבוטח אחר לפי סעיף 75(א) לחוק הביטוח – הכנסה ששימשה יסוד לחישוב דמי הביטוח הלאומי בעד רבע השנה שקדם ליום שבו קיבל לחזקתו קטין יתום.

נועה בן שבת: "הכנסה קיימת" – לגבי אפוטרופוס מגדל שהוא מבוטח כאמור בסעיף 75(א)(1) לחוק הביטוח, הכנסה שבעדה משולמים דמי הביטוח הלאומי.

נועה בן שבת: לגבי אפוטרופוס מגדל שהוא מבוטח אחר שלפי סעיף 75(א) לחוק הביטוח, הכנסה המשמשת יסוד לחישוב דמי הביטוח הלאומי בעד רבע השנה הקודמת.

נועה בן שבת: "מדד" - כהגדרתו בחוק הביטוח.

נועה בן שבת: "משפחה מגדלת" – בני זוג שהם אפוטרופוסים מגדלים.

נועה בן שבת: "סכום ההפחתה" – הסכום הנמוך מבין אלה לפי העניין .

נועה בן שבת: – אנחנו מורידים אותו לחלוטין.

חיים כץ: אין סכום הפחתה.

נועה בן שבת: "קטין יתום" – מי ששני הוריו נפטרו כתוצאה מפגיעת איבה וטרם מלאו לו 18 שנים.

נועה בן שבת: "שכר ממוצע" – כמשמעותו בסעיפים (1) ו-(2) לחוק הביטוח.

נועה בן שבת: פרק ב – הגשת תביעה לתשלום כאפוטרופוס מגדל או כמשפחה מגדלת הגשת תביעה 2.

נועה בן שבת: (א) אפוטרופוס מגדל או משפחה מגדלת יגישו אל המוסד תביעה לתשלום לפי תקנות אלה.

נועה בן שבת: (ב) משפחה מגדלת המגישה תביעה כאמור, תבחר בעת הגשת התביעה מי מבני הזוג יחשב אפוטרופוס מגדל ראשון ומי ייחשב כאפוטרופוס מגדל שני.

נועה בן שבת: בחרה משפחה מגדלת כאמור, תחייב בחירתה במשך תקופת הזכאות לפי תקנות אלה.

נועה בן שבת: (ג) תשלומים לפי תקנות אלה ישולמו לאפוטרופוס מגדל או משפחה מגדלת בעד התקופה שבה היו הקטינים היתומים בחזקתם, גם אם תקופה זו קדמה למינויים כאפוטרופוסים.

נועה בן שבת: פרק ג – תנאי התשלום וגובהו תשלום לאפוטרופוס מגדל לקטין יתום 3.

נועה בן שבת: אפוטרופוס מגדל או משפחה מגדלת אשר קיבלו לחזקתם קטין יתום, יהיו זכאים לתשלום חודשי בתנאים ובשיעורים המפורטים להלן: עד תום השנה הראשונה שלאחר קבלת הקטין היתום לחזקתו (בתקנות אלה-השנה הראשונה), או עד שימלאו לקטין היתום 3 שנים, לפי המאוחר, זכאי אפוטרופוס מגדל ראשון לתשלום חודשי בגובה השכר הממוצע או בגובה אבדן הכנסתו בפועל, לפי הגבוה מביניהם, עד לשווי של פי 4 מגובה השכר הממוצע.

נועה בן שבת: מתום אחת התקופות כאמור בפסקה (1), לפי העניין, עד שימלאו לקטין היתום 7 שנים (להלן-התקופה השנייה), זכאי האפוטרופוס המגדל הראשון לתשלום חודשי בגובה של 3/4 שווי השכר הממוצע או בגובה של 3/4 שווי אבדן הכנסתו בפועל, לפי הגבוה מביניהם, עד לשווי של פי 2 מגובה השכר הממוצע.

נועה בן שבת: מתום השנה הראשונה או התקופה השנייה, לפי המאוחר, עד שימלאו לקטין היתום 15 שנים (להלן-התקופה השלישית), זכאי האפוטרופוס המגדל הראשון לתשלום חודשי בגובה של מחצית שווי השכר הממוצע או מחצית שווי אבדן הכנסתו בפועל, לפי הגבוה מביניהם, עד שווי של פי 2 מהשכר הממוצע.

נועה בן שבת: אני רק רוצה לציין שהתשלומים לאפוטרופוסים כשמדובר בקטין יתום אחד, זה עד גיל 15 בלבד.

נועה בן שבת: זאת אומרת, לא מתייחסים פה לשלוש השנים מגיל 15 עד גיל 18.

חיים כץ: למה זה עד גיל 15?

רון אשכנזי: שוב, זה מה שתואם עם המשפחות.

רון אשכנזי: זו היתה בקשה ספציפית של המשפחות.

חיים כץ: תן לי שנה עד 16.

רון אשכנזי: מה זאת אומרת?

חיים כץ: שישלמו עד גיל 16 במקום עד גיל 15.

חיים כץ: כמה משפחות כאלה יש?

רון אשכנזי: 22 משפחות בערך.

נועה בן שבת: לא, אבל התשלומים פה הם תשלומים רטרואקטיביים כעשר שנים.

חיים כץ: כמה ילדים כאלה יש?

רון אשכנזי: סך הכול יש כמעט 50 יתומים, אם אני לא טועה.

חיים כץ: באיזה גילאים?

רון אשכנזי: בהקשרים האלה.

דוד בלוך: יש משפחות שיש להם רק יתום אחד או שני יתומים שהם היחידים שרלוונטיים, כי כל השאר יקבלו ממילא עד 18.

חיים כץ: למה אתה לא עושה עד 18, כמו כולם?

חיים כץ: צא להתייעצות.

רון אשכנזי: אני לא חושב שצריך לצאת להתייעצות.

חיים כץ: אין בזה היגיון.

חיים כץ: זה לא רציני.

רועי קרת: היתה איזה שהיא מגבלת תקציב, נקרא לזה ככה.

רועי קרת: השאלה היתה איך לחלק אותו.

רועי קרת: אדוני בוודאי שמע, לפחות לגבי רטרו, והחברים פה יודעים, מדובר על תשלום סדר גודל של 30 מיליון שקלים, משהו כזה.

רועי קרת: זה 10 שנים אחורה.

רועי קרת: ישבו עם החברים המצד השני וחשבו על איך לחלק את הכסף הזה.

חיים כץ: תשמע, יש לך את האוטו.

חיים כץ: אתה אומר, אני לא שם אוויר בגלגלים.

חיים כץ: בשביל מה?

חיים כץ: אנחנו נגיש הצעת חוק לתקן.

חיים כץ: אנחנו לא מבקשים יותר מעבר לזה כלום.

חיים כץ: כשאנחנו נקריא את התקנות, מעבר לזה לא מבקשים כלום.

חיים כץ: תקני עד 18.

רון אשכנזי: יש לי בעיה אחת.

רון אשכנזי: אני לא יודע, בגלל שהיה צורך בחובת היוועצות לגבי התקנות עם שר האוצר והתקנות משתנות, אני לא יודע אם זה חל.

חיים כץ: לא, לא, עזוב, שר האוצר לא ימשוך, תאמין לי.

חיים כץ: הוא עכשיו עסוק בדברים גדולים.

רון אשכנזי: זה לא משנה את זה שהחוק קובע שיש חובת היוועצות.

חיים כץ: הוא מדבר על שלושה ילדים.

חיים כץ: אולי הוא טועה, יש חמישה.

רון אשכנזי: המשמעות היא לא מספר הילדים, מספר המשפחות.

רועי קרת: מדובר על אבדן הכנסת עבודה.

רועי קרת: מפה זה הגיע.

חיים כץ: זה כלום.

חיים כץ: למה שהם ילכו עם הרגשת קיפוח?

חיים כץ: למה?

בני ליבסקינד: כבוד היו"ר, אני אגיד את זה ככה.

בני ליבסקינד: נעזוב את ההתגלגלויות של התקנות האלה.

בני ליבסקינד: בסופו של דבר אנחנו ישבנו.

חיים כץ: אתה יודע מה התפקיד שלי פה?

חיים כץ: גם לתקן עיוותים.

חיים כץ: שמע, יש דברים שאתה בתוך העניין ואתה לא רואה אותם ואתה אומר יאללה, אני יכול לוותר עליהם, הם דברים קטנים.

נועה בן שבת: אני רוצה להגיד משהו לצד השני של העיוות שנוצר פה.

נועה בן שבת: אני חושבת שנוצר גם עיוות לצד השני.

נועה בן שבת: כשאנחנו מדברים על משפחות גדולות של 3 יתומים, 4 יתומים, הם ממשיכים לקבל גם מגיל 15 עד גיל 18 תגמולים מסוימים.

נועה בן שבת: זה חצי מהשכר הממוצע או מאבדן ההכנסה, אבל הם ממשיכים לקבל.

נועה בן שבת: אנחנו מדברים רק על יתום אחד שנמצא במשפחה.

נועה בן שבת: בהתחלה המשפחה קיבלה לחזקתה 4 יתומים והיא גידלה אותם בהצלחה מעבר לגיל 18.

נועה בן שבת: בסופו של דבר מגיל 15 עד 18 יכול להיות שנשאר לה יתום אחד במשפחה, ובכל זאת המשפחה ממשיכה לקבל.

חיים כץ: לשר האוצר יש אפשרות למשוך את התקנות.

רון אשכנזי: הוא לא צריך לאשר.

רון אשכנזי: זה חובת היוועצות.

חיים כץ: עזוב.

חיים כץ: תרשמי עד 18.

נועה בן שבת: תשלום לאפוטרופוס מגדל לשני קטינים יתומים אפוטרופוס מגדל או משפחה מגדלת אשר קיבלו לחזקתם שני קטינים יתומים, יהיו זכאים לתשלום חודשי בתנאים ובשיעורים המפורטים להלן: עד תום השנה הראשונה, זכאים האפוטרופוס המגדל הראשון והאפוטרופוס המגדל השני, כל אחד לתשלום חודשי בגובה השכר הממוצע או בגובה אבדן הכנסתם בפועל, לפי הגבוה מביניהם, ובלבד שסך כל התשלום החודשי למשפחה מגדלת לא יעלה על שווי של פי 4 מגובה השכר הממוצע.

נועה בן שבת: היה ובתום השנה האמורה בפסקה (1) טרם מלאו לקטין היתום הצעיר מבין השניים 3 שנים, זכאי האפוטרופוס המלווה הראשון עד שימלאו לקטין היתום הצעיר 3 שנים, לתשלום חודשי בגובה השכר הממוצע או בגובה אבדן הכנסתו בפועל, לפי הגבוה מביניהם, והאפוטרופוס השני זכאי לתשלום חודשי בגובה של מחצית שווי השכר הממוצע ומחצית שווי אבדן הכנסתו בפועל, לפי הגבוה מביניהם.

נועה בן שבת: סך כל התשלום החודשי למשפחה מגדלת בתקופה האמורה , לא יעלה על שווי של פי 4 מגובה השכר הממוצע.

נועה בן שבת: מתום התקופה כאמור בפסקה (1) או (2), לפי העניין, עד שימלאו לקטין היתום הצעיר מביניהם 7 שנים (להלן-התקופה השנייה), זכאי האפוטרופוס הראשון לתשלום חודשי בגובה השכר הממוצע או בגובה אבדן הכנסתו בפועל, לפי הגבוה, עד שווי של פי 2 מגובה השכר הממוצע.

נועה בן שבת: מתום השנה הראשונה או התקופה השנייה, לפי המאוחר , עד שימלאו לקטין היתום הצעיר מביניהם 18, זכאי האפוטרופוס המגדל הראשון לתשלום חודשי בגובה מחצית השכר הממוצע או בגובה מחצית אבדן הכנסתו בפועל, לפי הגבוה מביניהם, עד לשווי פי 2 מהשכר הממוצע.

נועה בן שבת: תשלום לאפוטרופוס המגדל 3 קטינים יתומים, האפוטרופוס המגדל או המשפחה המגדלת שקיבלו לחזקתם 3 קטינים יתומים, יהיו זכאים לתשלום בתנאים ובשיעורים כמפורט להלן: (1) עד תום השנה הראשונה זכאים האפוטרופוס המגדל הראשון והאפוטרופוס המגדל השני, כל אחד, לתשלום חודשי בגובה השכר הממוצע או בגובה אבדן הכנסתם בפועל, לפי הגבוה מביניהם, ובלבד שסך כל התשלום למשפחה מגדלת בתקופה זו לא יעלה על שווי של פי 4 מגובה השכר הממוצע.

נועה בן שבת: (2) היה ותום השנה הראשונה טרם מלאו 3 שנים לקטין היתום הצעיר מבין השלושה, זכאים האפוטרופוס המגדל הראשון והאפוטרופוס המגדל השני, כל אחד, לתשלום חודשי בגובה השכר הממוצע, עד שימלאו לו 3 שנים, ובלבד שסך כל התשלום למשפחה מגדלת בתקופה זו לא יעלה על שווי של פי 4 מגובה השכר הממוצע.

נועה בן שבת: (3) מתום התקופה כאמור בפסקה (1) או (2), לפי העניין, עד שימלאו לקטין היתום הצעיר מבין השלושה 7 שנים (להלן – התקופה השנייה), זכאי האפוטרופוס המגדל הראשון לתשלום חודשי בגובה השכר הממוצע או בגובה אבדן הכנסתו בפועל, לפי הגבוה מביניהם, והאפוטרופוס המגדל השני זכאי לתשלום חודשי בגובה מחצית השכר הממוצע או מחצית שווי אבדן הכנסתו בפועל, לפי הגבוה מביניהם.

נועה בן שבת: סך כך התשלום החודשי למשפחה מגדלת בתקופה זו לא יעלה על שווי של פי 3 מגובה השכר הממוצע.

נועה בן שבת: (4) מתום השנה הראשונה או התקופה השנייה, לפי המאוחר, עד שימלאו לקטין היתום הצעיר ביותר 15 שנים (להלן – התקופה השלישית), זכאי האפוטרופוס המגדל הראשון לתשלום חודשי בגובה השכר הממוצע או בגובה אבדן הכנסתו בפועל, לפי הגבוה מביניהם, עד שווי של פי 2 מהשכר הממוצע.

נועה בן שבת: (5) מתום השנה הראשונה או התקופה השלישית, לפי המאוחר, ועד שימלאו לקטין היתום הצעיר ביותר 18 שנים, זכאי האפוטרופוס המגדל הראשון לתשלום חודשי בגובה מחצית שווי השכר הממוצע או מחצית שווי אבדן הכנסתו, לפי הגבוה מביניהם, עד שווי השכר הממוצע.

נועה בן שבת: פה הזכרתי קודם שיש איזה שהוא עיוות, שבעצם אנחנו ממשיכים לספור את המשפחה כמשפחה של 3 יתומים, למרות שרק יתום אחד הוא קטין בעצם, מתחת לגיל 18.

חיים כץ: אוקיי.

נועה בן שבת: (6) תשלום לאפוטרופוס מגדל ל-4 קטינים יתומים או יותר.

נועה בן שבת: אפוטרופוס מגדל או משפחה מגדלת אשר קיבלו לחזקתם 4 קטינים יתומים או יותר, זכאים לתשלום בתנאים ובשיעורים כמפורט להלן: (1)

נועה בן שבת: עד תום השנה הראשונה זכאים האפוטרופוס המגדל הראשון והאפוטרופוס המגדל השני, כל אחד, לתשלום חודשי בגובה אבדן הכנסתם בפועל או בגובה השכר הממוצע, לפי הגבוה מביניהם, ובלבד שסך התשלום החודשי למשפחה מגדלת בתקופה זו לא יעלה על שווי של פי 4 מגובה השכר הממוצע.

נועה בן שבת: (2) היה ובתום השנה הראשונה טרם מלאו 7 שנים לקטין היתום הצעיר מבין הקטינים היתומים, האפוטרופוס המגדל הראשון והאפוטרופוס המגדל השני זכאים כל אחד לתשלום חודשי בגובה השכר הממוצע או בגובה אבדן הכנסתם בפועל, לפי הגבוה מביניהם עד שימלאו לו 7 שנים, ובלבד שסך כל התשלום החודשי למשפחה מגדלת בתקופה זו לא יעלה על שווי של פי 4 מגובה השכר הממוצע.

נועה בן שבת: (3) מתום התקופה כאמור בפסקה (1) או (2), לפי העניין, עד שימלאו לקטין היתום הצעיר ביותר 15 שנים (להלן – התקופה השלישית), זכאי האפוטרופוס המגדל הראשון לתשלום חודשי בגובה השכר הממוצע או אבדן הכנסתו בפועל, לפי הגבוה מביניהם, והאפוטרופוס המגדל השני זכאי לתשלום חודשי בגובה מחצית השכר הממוצע או מחצית שווי אבדן הכנסתו בפועל, לפי הגבוה מביניהם.

נועה בן שבת: סך כל התשלום החודשי למשפחה מגדלת לתקופה זו, לא יעלה על שווי של פי 3 מגובה השכר הממוצע.

נועה בן שבת: (4) מתום השנה הראשונה או התקופה השלישית, לפי המאוחר, עד שימלאו לקטין היתום הצעיר ביותר 18 שנים, זכאי האפוטרופוס המגדל הראשון לתשלום חודשי בגובה מחצית שווי השכר הממוצע או מחצית שווי אבדן הכנסתו בפועל, לפי הגבוה מביניהם, עד שווי השכר הממוצע.

נועה בן שבת: (7) אפוטרופוס מגדל יחיד - (א) כל האמור בתקנות אלה לגבי אפוטרופוס מגדל ראשון, יחולו בהתאמה גם על אפוטרופוס מגדל שהוא מגדל יחיד.

נועה בן שבת: (ב) כל האמור בתקנות אלה לעניין סך כל התשלומים החודשיים לתקופה למשפחה מגדלת, יחולו בהתאמה גם על אפוטרופוס מגדל שהוא מגדל יחיד.

נועה בן שבת: פרק ד – תחילה והוראות מעבר תחילה 8.

נועה בן שבת: תחילתן של תקנות אלה בתום ששה חודשים, החל ביום 1 בחודש לאחר פרסומן (להלן – יום התחילה).

רון אשכנזי: ביטוח לאומי העלה בעיה יישומית של התקנות, שהיא מוצדקת וגם המשפחות הבינו, ומה שהוחלט זה שאת כל התשלומים הרטרואקטיביים, המענקים, תוך שלושה חודשים, ואת השוטף, בוא נאמר שזה יהיה בה קדם האפשרי.

חיים כץ: תגדיר חודשים.

רועי קרת: לא יאוחר מתום תשעה חודשים.

חיים כץ: בסדר.

רועי קרת: יום התחילה זה אחרי שלושה חודשים מיום הפרסום.

רועי קרת: יום התחילה יהיה בתוך שלושה חודשים.

רועי קרת: זה יישאר שלושה חודשים.

חיים כץ: עד אז יתנו את כל הרטרו, והשוטף תוך תשעה חודשים.

נועה בן שבת: אז תחילתן של תקנות אלה בתום שלושה חודשים.

רועי קרת: ואולם לעניין התשלום שבעד יום התחילה ואילך, רשאי המוסד לאחר את מועד התשלום עד תום תקופת ההיערכות ולא יאוחר מששה חודשים מיום התחילה.

נועה בן שבת: מה זה תקופת ההיערכות?

רועי קרת: להיערך לביצוע.

נועה בן שבת: תזכירו מועד.

רועי קרת: ולא יאוחר מתום ששה חודשים מיום התחילה.

חיים כץ: אוקיי.

רועי קרת: זה התיקון.

חיים כץ: בסדר.

נועה בן שבת: 9.

נועה בן שבת: מענק חד פעמי עבור תקופות שקדמו ליום התחילה.

נועה בן שבת: (א) אפוטרופוס מגדל או משפחה מגדלת שבתקופה שמיום ב' בתשרי התשס"א, 1 באוקטובר 2000 ועד יום התחילה, יהיו בחזקתם קטין יתום או קטינים יתומים שטרם מלאו להם 18 שנים, זכאים למענק חד פעמי בעד חלק התקופה כאמור שבו היו הקטינים היתומים בחזקתם, לסכום השווה לסך התשלומים להם היו זכאים לו היו התקנות האלה בתוקף ביום שבו קיבלו את הקטינים היתומים לחזקתם.

נועה בן שבת: סכומים כאמור יחושבו באופן הבא - (1) לגבי התשלום המבוסס על אבדן הכנסה בפועל, יחושבו הסכומים בהתאם לשיעור עליית המדד שפורסם בסמוך לפני מועד התשלום, לעומת המדד שפורסם במועד בו היו משולמים התשלומים לו היו התקנות האלה בתוקף כאמור.

נועה בן שבת: זאת אומרת, אתה לוקח את מועד התשלום שהוא יהיה שלושה חודשים מיום התחילה,

רועי קרת: נכון.

חיים כץ: וממדד אותו שלושה חודשים.

רועי קרת: לעומת המועד שבו היה אם היה משולם - - -

חיים כץ: כן, כן.

נועה בן שבת: ממדד אותו לעומת אבדן ההכנסה בפועל.

נועה בן שבת: אתה בודק אותם בכל חודש וחודש.

חיים כץ: כן.

נועה בן שבת: אוקיי.

רועי קרת: המטרה היא שזה יחושב - - -

חיים כץ: מדד על מדד.

רועי קרת: מה זאת אומרת מדד על מדד?

חיים כץ: היה לפני שלושה חודשים 100 נקודות.

חיים כץ: אחרי זה 101.

חיים כץ: אתה ממדד אותו כמו בגמלאות.

רועי קרת: כן.

חיים כץ: בסדר גמור.

נועה בן שבת: הוא מחודש לחודש או מנקודה לנקודה?

חיים כץ: מחודש לחודש.

רועי קרת: זה כמו בסעיף 297 לחוק הביטוח הלאומי.

נועה בן שבת: (2) לגבי תשלום המבוסס על השכר הממוצע, יחושבו הסכומים בהתאם לשכר הממוצע כפי שהוא ביום התחילה.

רועי קרת: כן, שזה כביכול מעין הצמדה של השכר הממוצע.

נועה בן שבת: זה רק הצמדה?

רועי קרת: זה יותר מהצמדה.

חיים כץ: טוב.

נועה בן שבת: (ב) אין באמור בתקנה זו כדי לפגוע בזכאות אפוטרופוס מגדל או משפחה מגדלת להמשך קבלת התשלומים כאמור בתקנות אלה בהתאם לקבוע בתקנות אלה.

רועי קרת: את (ב) אפשר למחוק.

רועי קרת: זה משהו שאין צורך בו.

נועה בן שבת: (ג) מהמענק האמור בפסקה (1) ינוכו סכומים ששולמו לפני יום התחילה לאפוטרופוס מגדל או משפחה מגדלת מאוצר המדינה, בעד אבדן הכנסתם.

נועה בן שבת: סכומים כאמור יוצמדו לפי השינוי שחל במדד כפי שיפורסם בסמוך לפני יום התחילה לעומת המדד שפורסם לגבי החודש שבו שולמו סכומים אלה.

חיים כץ: יפה.

חיים כץ: מי בעד, ירים את ידו.

חיים כץ: הצבעה בעד – רוב נגד – אין נמנעים – אין התקנות אושרו תודה רבה.

חיים כץ: התקנות אושרו ואני מודה לכם.

חיים כץ: אני מקווה שלא יהיה יותר משפחות שיצטרכו את התקנות האלה.